ཡོ་ག་ཞེས་པ་ལེགས་སྦྱར་གྱི་ཚིག་ཡུ་ཛུ་ལས་བསྒྲུབས་ཤིང་།ཡུ་ཛིར་ཏེ་སྦྱོར་བའི་དོན་དང་།ཡུ་ཛ་ཏིང་ངེ་འཛིན་དང་ཡང་དག་པར་སྡོམ་པའི་དོན་ལ་འཇུག་པ་ཡིན།སྦྱོར་ཞེས་པའི་དོན་ནི་རྣལ་འབྱོར་གྱི་ལྟ་བ་སྟོན་པའི་གཞུང་ལུགས་དག་ལས་ཆོས་ལུགས་ཀྱི་ལྟ་གྲུབ་ལ་སྦྱར་ཏེ་རྒྱས་པར་འཆད་ཡོད་ཀྱང་།གནས་སྐབས་ལུས་སེམས་ཀྱི་འཕྲོད་བསྟེན་དང་འབྲེལ་ཏེ་སྦྱོར་ཞེས་པའི་ཚིག་དོན་ཟུར་ཙམ་འགྲེལ་ན།སྡོམ་པ་དང་།ངེས་པར་སྡོམ་པ་བཞུགས་སྟངས་སྲོག་གི་རྩོལ་བ་སོ་སོར་སྡུད་པ་འཛིན་པ་བསམ་གཏན་ཏིང་ངེ་འཛིནབཅས་བརྒྱད་དེ།སྙིམ་ལྷུང་གི་ཡན་ལག་བརྒྱད་ལྡན་གྱི་རྣལ་འབྱོར་ཆ་ཚང་ངམ་གང་རུང་གི་ཉམས་ལེན་ལ་བརྟེན་ནས་ལུས་བྱ་བ་གང་ལ་བཞུགས་པ་དེ་ལ་སེམས་ཟུང་དུ་སྦྲེལ་པའམ་ལུས་ངག་ཡིད་གསུམ་གང་དུ་བཞུགས་པའི་ཡུལ་དེ་ལ་དྲན་ཤེས་བརྟན་པོའི་སྒོ་ནས་འཇུག་ཐབས་བྱེད་པ་ལ་སྦྱོར་བ་ཞེས་སོ།དཔེར་ན།དབུགས་ནང་དུ་རྔུབ་ན་རྔུབ་པའི་ཚོར་བ་འདྲེན་ཐུབ་པ་དང་ཕྱིར་འབྱིན་ན་འབྱིན་པའི་ཚོར་བ་འདྲེན་ཐུབ་པ་ལྟ་བུ།ཁ་རྒྱུན་དུ།ལུས་དྲང་ན་རྩ་དྲང་།རྩ་དྲང་ན་སེམས་དྲང་།ཞེས་བཤད་སྲོལ་ཡོད་པ་བཞིན་ལུས་སེམས་གཉིས་ནི་གཅིག་ལ་གཅིག་བརྟེན་གྱི་འབྲེལ་བའི་ཚུལ་དུ་གནས་ཡོད་པས་དེ་གཉིས་གཅིག་ལ་གཅིག་མཐུན་ཡོང་བའམ་ལུས་སེམས་རྣལ་དུ་སྦྱོར་བ་ནི་རྣལ་འབྱོར་གྱི་ཉམས་ལེན་ལ་བརྟེན་དགོས།